งานมะกันเพิ่ม1.2แสน
น้อยกว่าเดือนก่อนหน้า-ส่งสัญญาณเศรษฐกิจปีนี้ชะลอตัว
7 เม.ย. 2555

น้อยกว่าเดือนก่อนหน้า-ส่งสัญญาณเศรษฐกิจปีนี้ชะลอตัว
เลขจ้างงานมะกันเพิ่มแค่ 1.2 แสนตำแหน่ง ลดฮวบจากเดือนก่อนหน้าส่งสัญญาณเศรษฐกิจโตช้า 
กระทรวงแรงงานสหรัฐเปิดเผยตัวเลขการจ้างงานประจำเดือน มี.ค. เมื่อวันที่ 6 มิ.ย. ระบุว่า มีการจ้างงานเพิ่มขึ้น 1.2 แสนตำแหน่ง ลดลงจากตัวเลขการจ้างงานในช่วง 3 เดือนก่อนหน้านี้ที่ปรับตัวเพิ่มขึ้นมามากกว่า 2 แสนตำแหน่ง ส่งผลให้นักวิเคราะห์เริ่มตระหนักกันว่าเศรษฐกิจของสหรัฐอาจชะลอตัวมากกว่าที่คาดกันไว้
นอกจากนี้ รายงานจากกระทรวง แรงงานยังระบุอีกว่า อัตราการว่างงานในเดือน มี.ค. ได้ปรับตัวลดลงเหลือ 8.2% ซึ่งถือได้ว่าอยู่ในระดับต่ำที่สุดนับตั้งแต่เดือน ม.ค. 2552 แต่นักวิเคราะห์ระบุว่า สาเหตุที่ทำให้อัตราการว่างงานลดลง ทั้งๆ ที่ตำแหน่งการจ้างงานไม่เพิ่มเป็นผลมาจากการที่ชาวสหรัฐส่วนใหญ่เลิกหางานทำ 
ทั้งนี้ กระทรวงแรงงานจะบันทึก อัตราการว่างงานจากจำนวนคนที่ระบุความประสงค์กับทางกระทรวงว่ากำลังหางานทำอยู่เท่านั้น 
รายงานระบุว่า ตัวเลขการจ้างงานประจำเดือน มี.ค.ที่น้อยกว่าที่ผลสำรวจจากนักเศรษฐศาสตร์ของเอพี และบลูมเบิร์กคาดการณ์กันไว้ก่อนหน้านี้ว่าจะอยู่ที่ประมาณ 2.1 แสนตำแหน่ง ทำให้อัตราการจ้างงานทั้งหมดของสหรัฐนับตั้งแต่เดือน ธ.ค.ปีที่แล้ว เพิ่มขึ้น 8.58 แสนตำแหน่ง ซึ่งนับว่าเป็นอัตราการจ้างงานที่ดีที่สุดในรอบ 2 ปี 
เอพีรายงานว่า ตัวเลขการจ้างงานที่เปิดเผยโดยกระทรวงแรงงานสร้างความผิดหวังเป็นอย่างมาก หลังจากที่ 3 เดือนก่อนหน้านี้มีการจ้างงานเพิ่มขึ้นอย่างแข็งแกร่งมาโดยตลอด
ขณะเดียวกัน นักวิเคราะห์ส่วนหนึ่งเริ่มวิตกกังวลกันแล้วว่า อัตราการจ้างงานที่เริ่มปรับตัวลดลงจะกระเทือนดัชนีความเชื่อมั่นของผู้บริโภคที่จะปรับตัวเพิ่มขึ้นในช่วงไม่กี่วันก่อนหน้านี้ และอาจส่งผลต่อความเชื่อมั่นของนักลงทุนในตลาดที่เพิ่งจะสดใส 
ทั้งนี้ ดัชนีความเชื่อมั่นของผู้บริโภคในสหรัฐ (Consumer Comfort Index) เพิ่มขึ้นสูงสุดในรอบ 4 ปี เมื่อวันที่ 1 เม.ย.ปีนี้ มาอยู่ที่ –31.4 จากเดิมก่อนหน้าที่อยู่ที่ –34.7 โดย กาย เลอบาส หัวหน้านักกลยุทธ์ตราสารหนี้ของ แจนนีย์ มอนต์โกเมอรี สกอตต์ แอลแอลซี ในฟิลาเดลเฟีย สหรัฐ กล่าวว่า หากการจ้างงานเพิ่มขึ้นจะช่วยกระตุ้นให้ภาคครัวเรือนของสหรัฐ ซึ่งคิดเป็นสัดส่วนของการเติบโตทางเศรษฐกิจของประเทศสูงถึง 70% มีการใช้จ่ายมากขึ้น แต่การจ้างงานที่ลดลงจะให้ผลในทางตรงกันข้ามเช่นกัน
ก่อนหน้านี้นักเศรษฐศาสตร์ส่วนใหญ่เห็นว่า การบริโภคในตลาดสหรัฐมีแนวโน้มชะลอตัวเนื่องจากราคาน้ำมันปรับตัวสูงขึ้น